**Cieľ:** poukázať na to ako Boh napĺňa svoje sľuby, ako je „Boh s nami“, ako sa nám daruje, pozdvihuje ľudskú prirodzenosť.

**Božie slovo**

*„Hlas môjho milého! Hľa, on prichádza, po horách skáče, po vŕškoch hupká. Milý môj je sťa srna, ako jeleníča. Hľa, veď už stojí pred naším múrom; oblôčkom hľadí, cez mriežku sa díva. Môj milý mi hovorí: „Hor‘ sa, priateľka moja, holubica moja, krásava moja, a poď! Veď už je po zime, dážď prestal, pominul. Na zemi sa zjavili kvety, prišiel čas veselého spevu, hrkútanie hrdličky počuť v našom kraji, fígovník vydáva svoje plody, vinič roznáša vôňu v rozkvete. Nuž, hor‘ sa, priateľka moja, krásava moja, a poď! Holubica moja v rozsadlinách skál, v úkryte na bralách! Daj zrieť mi svoju tvár, daj počuť mi svoj hlas; veď sladký je tvoj hlas a prekrásna je tvoja tvár.“ (Pies 2, 8-14)*

*„Ľud, čo kráča vo tmách, uzrie veľké svetlo, nad tými, čo bývajú v krajine tieňa smrti, zažiari svetlo.“ (Iz 9, 1)*

*„Lebo chlapček sa nám narodil, daný nám je syn, na jeho pleci bude kniežatstvo a bude nazvaný: zázračný Radca, mocný Boh, večný Otec, Knieža pokoja. Jeho vláda bude veľká a pokoj bude bez konca na Dávidovom tróne a nad jeho kráľovstvom, aby ho upevnil a posilnil právom a spravodlivosťou odteraz až naveky.“ (Iz 9, 5-6)*

*„Kvôli Sionu neumĺknem a kvôli Jeruzalemu neutíchnem, kým nevyjde ako žiara jeho právo a jeho spása nevzblčí sťa fakľa. Národy uvidia tvoju spravodlivosť a všetci králi tvoju slávu; i budeš sa volať novým menom, ktoré ti určia Pánove ústa. Budeš ozdobnou korunou v Pánovej ruke, kráľovským vencom v ruke svojho Boha. Už ťa nebudú volať Opustená a tvoju krajinu nebudú volať Spustošená, lebo teba budú nazývať Mám v nej záľubu a tvoju krajinu Vydatá, veď sa zaľúbilo v tebe Pánovi a tvoja krajina dostane manžela. Ako si vezme mladík pannu, tak si ťa vezme tvoj staviteľ, a ako sa teší ženích neveste, tešiť sa bude tvoj Boh.“ (Iz 62,1-5)*

*„Hľa, Pán ohlasuje až po končiny zeme: „Povedzte dcére Siona: Hľa, prichádza tvoj spasiteľ. Hľa, jeho odmena s ním a jeho trofeje pred ním. Budú ich volať: Svätý ľud, Pánom vykúpení. A teba budú nazývať: Vytúžená, Mesto neopustené.“ (Iz 62, 11-12)*

*„Aké krásne sú na horách nohy posla, ktorý hlása pokoj, posla dobrej zvesti, ktorý ohlasuje spásu, ktorý hovorí Sionu: „Tvoj Boh kraľuje.“ Počúvaj svoje hliadky! Zvyšujú svoj hlas a jasajú všetci, lebo na vlastné oči vidia návrat Pána na Sion. Radujte sa a vedno plesajte, rozvaliny Jeruzalema, lebo Pán potešil svoj ľud, vykúpil Jeruzalem. Obnažil si Pán svoje sväté rameno pred očami všetkých národov a všetky končiny zeme uvidia spásu nášho Boha.“ (Iz 52, 7-10)*

*„Toto hovorí Pán, Boh: „Hľa, ja posielam svojho anjela, aby mi pripravil cestu. Hneď potom príde do svojho chrámu Pán, ktorého hľadáte, a anjel zmluvy, po ktorom túžite. Hľa, príde, hovorí Pán zástupov. Kto však znesie deň jeho príchodu a kto obstojí, až sa zjaví? Veď on je ako oheň, ktorý roztápa, a ako lúh práčov. Sadne si a bude vytápať a čistiť striebro, očistí synov Léviho a zošľachtí ich ako zlato a striebro, takže budú prinášať Pánovi obety v spravodlivosti. Vtedy sa Pánovi zapáči obeta Júdu a Jeruzalema ako v dňoch predošlých, ako v rokoch dávnych.“ (Mal 3, 1-4)*

Diecézny

katechetický úrad

Bratislavskej arcidiecézy

*„S narodením Ježiša Krista to bolo takto: Jeho matka Mária bola zasnúbená s Jozefom. Ale skôr, ako by boli začali spolu bývať, ukázalo sa, že počala z Ducha Svätého. Jozef, jej manžel, bol človek spravodlivý a nechcel ju vystaviť potupe, preto ju zamýšľal potajomky prepustiť. Ako o tom uvažoval, zjavil sa mu vo sne Pánov anjel a povedal: „Jozef, syn Dávidov, neboj sa prijať Máriu, svoju manželku, lebo to, čo sa v nej počalo, je z Ducha Svätého. Porodí syna a dáš mu meno Ježiš; lebo on vyslobodí svoj ľud z hriechov.“ To všetko sa stalo, aby sa splnilo, čo Pán povedal ústami proroka: „Hľa, panna počne a porodí syna a dajú mu meno Emanuel,“ čo v preklade znamená: Boh s nami. Keď sa Jozef prebudil, urobil, ako mu prikázal Pánov anjel, a prijal svoju manželku. Ale nepoznal ju, kým neporodila syna; a dal mu meno Ježiš.“ (Mt 1, 18-25)*

*„V tých dňoch vyšiel rozkaz od cisára Augusta vykonať súpis ľudu po celom svete. Tento prvý súpis sa konal, keď Sýriu spravoval Kvirínius. A všetci šli dať sa zapísať, každý do svojho mesta. Vybral sa aj Jozef z galilejského mesta Nazaret do Judey, do Dávidovho mesta, ktoré sa volá Betlehem lebo pochádzal z Dávidovho domu a rodu, aby sa dal zapísať s Máriou, svojou manželkou, ktorá bola v po žehnanom stave. Kým tam boli, nadišiel jej čas pôrodu. I porodila svojho prvorodeného syna, zavinula ho do plienok a uložila do jasieľ, lebo pre nich nebolo miesta v hostinci. V tom istom kraji boli pastieri, ktorí v noci bdeli a strážili svoje stádo. Tu zastal pri nich Pánov anjel a ožiarila ich Pánova sláva. Zmocnil sa ich veľký strach, ale anjel im povedal: „Nebojte sa. Zvestujem vám veľkú radosť, ktorá bude patriť všetkým ľuďom: Dnes sa vám v Dávidovom meste narodil Spasiteľ Kristus Pán. A toto vám*

 *bude znamením: Nájdete dieťatko zavinuté do plienok a uložené v jasliach.“ A hneď sa k anjelovi pripojilo množstvo nebeských zástupov, zvelebovali Boha a hovorili: „Sláva Bohu na výsostiach a na zemi pokoj ľuďom dobrej vôle.“ Keď anjeli odišli od nich do neba, pastieri si povedali: „Poďme teda do Betlehema a pozrime, čo sa to stalo, ako nám oznámil Pán.“ Poponáhľali sa a našli Máriu a Jozefa i dieťa uložené v jasliach. Keď ich videli, vyrozprávali, čo im bolo povedané o tomto dieťati. A všetci, ktorí to počúvali, divili sa nad tým, čo im pastieri rozprávali. Ale Mária zachovávala všetky tieto slová vo svojom srdci a premýšľala o nich. Pastieri sa potom vrátili a oslavovali a chválili Boha za všetko, čo počuli a videli, ako im bolo povedané..“ (Lk 2,1-20)*

*„Mnoho ráz a rozličným spôsobom hovoril kedysi Boh otcom skrze prorokov. V týchto posledných dňoch prehovoril k nám v Synovi, ktorého ustanovil za dediča všetkého a skrze ktorého stvoril aj svet. On je odblesk jeho slávy a obraz jeho podstaty a udržuje všetko svojím mocným slovom. Preto keď vykonal očistenie od hriechov, zasadol po pravici velebnosti na výsostiach; a stal sa o toľko vyšším od anjelov, o koľko vznešenejšie meno zdedil než oni. Veď kedy komu z anjelov povedal: „Ty si môj syn, ja som ťa dnes splodil“ a opäť: „Ja budem jeho otcom a on bude mojím synom“? A znova, keď uvádza prvorodeného na svet, hovorí: „Nech sa mu klaňajú všetci Boží anjeli.“ (Hebr 1, 1-6)*

*„Veď zjavila sa Božia milosť na spásu všetkým ľuďom a vychováva nás, aby sme sa zriekli bezbožnosti a svetských žiadostí a žili v tomto veku triezvo, spravodlivo a nábožne, a tak očakávali blahoslavenú nádej a príchod slávy veľkého Boha a nášho Spasiteľa Ježiša Krista, ktorý vydal za nás seba samého, aby nás vykúpil z každej neprávosti a očistil si vlastný ľud, horlivý v dobrých skutkoch.“ (Tit 2, 11-14)*

*„Na počiatku bolo Slovo a Slovo bolo u Boha a to Slovo bolo Boh. Ono bolo na počiatku u Boha. Všetko povstalo skrze neho a bez neho nepovstalo nič z toho, čo povstalo. V ňom bol život a život bol svetlom ľudí. A svetlo vo tmách svieti, a tmy ho neprijali. Bol človek, ktorého poslal Boh, volal sa Ján. Prišiel ako svedok vydať svedectvo o svetle, aby skrze neho všetci uverili. On sám nebol svetlo, prišiel iba vydať svedectvo o svetle. Pravé svetlo, ktoré osvecuje každého človeka, prišlo na svet. Bol na svete a svet povstal skrze neho, a svet ho nepoznal. Prišiel do svojho vlastného, a vlastní ho neprijali. Ale tým, ktorí ho prijali, dal moc stať sa Božími deťmi: tým, čo uverili v jeho meno, čo sa nenarodili ani z krvi ani z vôle tela ani z vôle muža, ale z Boha. A Slovo sa telom stalo a prebývalo medzi nami. A my sme uvideli jeho slávu, slávu, akú má od Otca jednorodený Syn, plný milosti a pravdy. Ján o ňom vydal svedectvo a volal: „Toto je ten, o ktorom som hovoril: Ten, čo príde po mne, je predo mnou, lebo bol prv ako ja.“ Z jeho plnosti sme my všetci dostali milosť za milosťou. Lebo ak zákon bol daný skrze Mojžiša, milosť a pravda prišli skrze Ježiša Krista. Boha nikto nikdy nevidel. Jednorodený Boh, ktorý je v lone Otca, ten ňom priniesol zvesť.“ (Jn 1,1-18)*

**Iné pramene**

Dnes Panna privádza na svet Večného a zem poskytuje jaskyňu Nedostupnému. Anjeli s pastiermi ho velebia a mudrci vedení hviezdou putujú, lebo sa narodilo pre nás malé Dieťa, večný Boh! (KKC 525)

Stať sa dieťaťom“ vo vzťahu k Bohu je podmienkou na vstup do kráľovstva. Preto sa treba ponížiť, stať sa maličkým, ba viac: treba sa „znova narodiť“ (Jn 3,7), narodiť sa z Boha, aby sme sa stali „Božími deťmi“ (Jn 1,12). Tajomstvo Vianoc sa v nás uskutočňuje, keď sa v nás utvára Kristus. Vianoce sú tajomstvom tejto „obdivuhodnej výmeny“: „Aká obdivuhodná výmena! Stvoriteľ ľudského pokolenia si vzal ľudskú dušu i telo a narodil sa z Panny; bez pričinenia človeka sa stal človekom a dal nám účasť na svojom božstve. (KKC 256)

Skrze Máriu začína Duch Svätý privádzať do spoločenstva s Kristom ľudí, ktorí sú predmetom dobrotivej Božej lásky. Ako prví vždy prijímajú Krista ponížení: pastieri, mudrci, Simeon a Anna, novomanželia z Kány a prví učeníci. (KKC 725)

**Podnety na prehĺbenie témy**

- Ježiš Kristus je jedinou osobou v dejinách, ktorej narodenie bolo predpovedané a očakávané (F. Scheen)

- Ježiš – dar Boha ľuďom. Poukázať, v čom tento dar Boha spočíva (dar Záchrancu, dar nádeje, dar Vykupiteľa...)

- Boh plní svoje sľuby. V Ježišovi sa naplní to, čo Boh sľúbil svojmu ľudu. Poukázať čo očakávali Židia, čo im Boh sľúbil a ako sa tieto sľuby v Ježišovi naplnili.

- uvažovať nad tým, ako Boh pozdvihuje dôstojnosť človeka tým, že sa sám Boh stáva malým dieťaťom. Ako sa nám Boh vydal v malom dieťati.

- Emanuel – Boh s nami – poukázať na to, akým spôsobom sa Boh vtelil a v čom všetkom Ho môžeme objaviť. Boh je nám solidárny, zažil každú jednu ľudskú skúsenosť (hlas, samotu, strach ... a preto nás môže v každej ľudskej skúsenosti sprevádzať)

- tajomná výmena – „Boh sa stal synom človeka, aby sa človek stal synom Boha.” Sv. Irenej. Ježiš sa narodil a zomrel, aby sme my po narodení mohli žiť.

- prvé Vianoce – plné prekvapení (Sv. Otec František)

- príprava na slávenie Božieho narodenia

- Vianoce v liturgickom roku, liturgická farba

- Vianoce ako tajomstvo. Zmysel tajomstva ... (KKC 525-526)

- úprimné sebadarovanie sa Boha. A človek, stvorený na Boží obraz „... nemôže nájsť seba samého v plnej miere, iba ak v úprimnom sebadarovaní“ GS 24 – Spôsob, akým napodobňujeme Boha je, že seba samých robíme darom.

**Podnety k spoločnému zdieľaniu v skupinke**

- máš rád oslavu? Čo pre teba znamená oslava?

- rád oslavuješ svoje narodeniny? Rád dostávaš darčeky? Čo pre teba znamená dostať darček?

- dostal si dary aj od Boha? Aké? Vážiš a chrániš si ich?

- ak máš sviatok, dostávaš darčeky ty. Ježiš to spravil naopak. V deň svojho narodenia a aj po všetky ďalšie dni až do skončenia sveta je darom On sám. Je darom aj pre teba. Dáva sa ti napr. v Eucharistii, dáva ti zmysel života, dáva ti tvoju hodnotu, dáva ti schopnosť milovať, odpúšťať... Ako rozvíjať tieto dary vo svojom živote?

- „Ľud, čo kráča vo tmách, uzrie veľké svetlo“ – čo to znamená pre tvoj život? O akú tmu ide? O aké svetlo ide?

- môžeš byť aj ty svetlom pre iných? Ako?

- aké Vianoce by chcel Ježiš, aké dary a aké prekvapenia?

- prečítajte si stať o pastieroch (Lk 2, 15-20). Prečo Ježiš vyberal a obľuboval ponížených? Pokorných? Čo znamená podľa teba „byť pokorný“, „byť ponížený“? Poznáš niekoho takého? V tejto časti Božieho slova sa hovorí aj o Márii, ktorá zachovávala slová vo svojom srdci a premýšľala o nich. Myslíš, že tu môžeme hovoriť o tajomstve? Ktoré mala Mária? Čo je to tajomstvo? Čo pre teba znamená tajomstvo? Vieš ho uchovávať vo svojom srdci? Tajomstvo sa odhaľuje pomaly a pred tými, ktorým patrí. Nie je na to, aby sa vystavovalo pred všetkými. Ako to vnímaš ty?

- aj Boh má pre teba tajomstvo. Je to krása a bohatstvo tvojho života. Jeho plán s tebou. Odhaľuje ti ho pomaly ... Čo si z tejto krásy a bohatstva objavil doteraz?

- rád niekoho obdarúvaš? Čo to pre teba znamená?

- úprimné sebadarovanie sa iným ... znamená byť darom pre iných. Takto sa nám dáva Boh. Ako sa ty môžeš darovať Bohu a iným?

**Modlitba**

* **Žalm 96, Pán je kráľ a sudca celej zeme**

 Spievajte Pánovi pieseň novú; spievaj Pánovi, celá zem!

 Spievajte Pánovi, velebte jeho meno.

 Zvestujte jeho spásu deň čo deň.

 Zvestujte jeho slávu pohanom

 a jeho zázraky všetkým národom.

 Lebo veľký je Pán a veľkej chvály hoden,

 viac ako všetkých bohov treba sa ho báť.

 Lebo ničoty sú všetci bohovia pohanov,

 ale Pán stvoril nebesia.

 Vznešenosť a krása pred jeho tvárou,

 moc a veleba v jeho svätyni.

 Vzdávajte Pánovi, rodiny národov,

 vzdávajte Pánovi slávu a česť,

 vzdávajte Pánovi slávu hodnu jeho mena.

 Prineste obetné dary a vstúpte do jeho nádvorí,

 klaňajte sa Pánovi v posvätnom rúchu.

 Chvej sa pred ním, celá zem,

 hlásajte medzi pohanmi: „Pán kraľuje!“

 Upevnil zemekruh, nepohne sa;

 a spravodlivo súdi národy.

 Tešte sa, nebesia, plesaj, zem;

 nech more zahučí a čo ho napĺňa,

 nech plesá pole a všetko, čo je na ňom.

 I zajasajú všetky stromy lesa

 pred tvárou Pána , že prichádza,

 že prichádza súdiť zem.

 Spravodlivo bude súdiť zemekruh

 a národy podľa svojej pravdy.

* **pieseň Tichá noc**

**Aplikácia do života**

* skús byť darom pre iných – milým slovom, pozornosťou, skutkom...
* uvažuj nad vecami, ktoré ťa presahujú a sú pre teba tajomstvom. Uvažuj o nich, pýtaj sa Boha ...
* popremýšľaj o tom, aké dary si dostal od Boha. Ako ich chceš rozvíjať? Aký je Boží plán s tebou? Na ďalšom stretnutí o tom povieš

**Materiály**

**k téme**

[KKC 525-526](http://www.katechizmus.sk/index.php?action=getk&kid=713); [**725**](http://www.katechizmus.sk/index.php)

[TV LUX - Počatie a narodenie Ježiša Krista](https://www.tvlux.sk/archiv/play/8439)

[Rodokmeň Ježiša Krista](https://www.tvlux.sk/archiv/play/6008)

[Katechézy o Vianociach](https://dku.abuba.sk/katech-liturgicke)